ET Euroopa Liidu Teataja L 179/12

EUROOPA ÜHENDUSTE ESIMESE ASTME KOHTU KODUKORRA MUUDATUSED

EUROOPA ÜHENDUSTE ESIMESE ASTME KOHUS,

võttes arvesse Euroopa Ühenduse asutamislepingut, eriti selle artikli 224 viiendat lõiku,

võttes arvesse Euroopa Aatomienergiaühenduse asutamislepingut, eriti selle artikli 140 viiendat lõiku,

võttes arvesse protokolli Euroopa Kohtu põhikirja kohta artiklit 63,

võttes arvesse Euroopa Kohtu nõusolekut,

võttes arvesse nõukogu nõusolekut, mis on antud 14. mail 2008,

arvestades, et on tekkinud vajadus muuta teatud kodukorra sätteid esiteks selleks, et võtta arvesse Euroopa Parlamendi rolli seadusandlikus menetluses ja teiseks selleks, et kohandada kodukorra sätteid kohtu töö tõhusa korraldamise nõuetega,

arvestades, et praktika on näidanud, et kodukorras tuleb teha kohandusi selleks, et kohus saaks tõhusamalt lahendada intellektuaalomandiga seotud kohtuasju,

ON TEINUD OMA KODUKORRAS JÄRGMISED MUUDATUSED:

Artikkel 1

Euroopa Ühenduste Esimese Astme Kohtu 2. mai 1991. aasta kodukorda (EÜT L 136, 30.5.1991, lk 1), mida on muudetud 15. septembril 1994 (EÜT L 249, 24.9.1994, lk 17), 17. veebruaril 1995 (EÜT L 44, 28.2.1995, lk 64), 6. juulil 1995 (EÜT L 172, 22.7.1995, lk 3), 12. märtsil 1997 (EÜT L 103, 19.4.1997, lk 6, parandatud EÜT L 351, 23.12.1997, lk 72), 17. mail 1999 (EÜT L 135, 29.5.1999, lk 92), 6. detsembril 2000 (EÜT L 322, 19.12.2000, lk 4), 21. mail 2003 (ELT L 147, 14.6.2003, lk 22), 19. aprillil 2004 (ELT L 132, 29.4.2004, lk 3), 21. aprillil 2004 (ELT L 127, 29.4.2004, lk 108), 12. oktoobril 2005 (ELT L 298, 15.11.2005, lk 1) ja 18. detsembril 2006 (ELT L 386, 29.12.2006, lk 45), muudetakse järgmiselt:

1. Artikli 24 lõikesse 7 lisatakse uus lause: „Hagiavalduse ja kostja vastuse ärakirjad saadetakse samal kujul ka Euroopa Parlamendile, et ta saaks hinnata, kas taotletakse Euroopa Parlamendi ja nõukogu ühiselt vastuvõetud õigusakti kohaldamata jätmist EÜ asutamislepingu artikli 241 alusel.”

2. Artikli 51 lõike 1 esimese lõigu viimane lause asendatakse järgmise tekstiga: „Otsus kohtuasja üleandmise kohta suuremale kohtukoosseisule võetakse vastu täiskogul pärast kohtujuristi ärakuulamist.”

3. Artiklis 77 asendatakse punktis c kirjavahemärk „.” kirjavahemärgiga „;” ning lisatakse punkt d järgnevas sõnastuses: „d) muudel erijuhtudel, kui hea õigusemõistmise põhimõtted seda nõuavad.”

4. Kodukorra artikli 100 lõike 2 esimeses lõigus asendatakse sõnad „välja arvatud Esimese Astme Kohtu otsus või määrus” sõnadega „kaasa arvatud Esimese Astme Kohtu otsus või määrus”; pärast esimest lõiku lisatakse uus lõik järgmises sõnastuses: „Euroopa Kohtu põhikirja artiklis 55 ettenähtud kohtuotsus ja määrus tehakse faksi või muu tehnilise sidevahendi teel teatavaks nendele liikmesriikidele ja institutsioonidele, kes ei olnud menetluse pooled.”; ning järgmises lõigus kustutatakse sõnad „olemuse või”.

5. Artikli 135 ja artikli 136 vahele lisatakse uus artikkel 135a. „Artikkel 135a Pärast käesoleva kodukorra artikli 135 lõikes 1 ja vajadusel artikli 135 lõigetes 2 ja 3 sätestatud menetlusdokumentide esitamist võib Esimese Astme Kohus ettekandjakohtuniku ettekande alusel ning pärast kohtujuristi ja poolte ärakuulamist otsustada, et kohtuasi tuleb lahendada ilma suulise menetluseta, välja arvatud juhul, kui üks pooltest esitab taotluse, milles põhjendab oma ärakuulamise vajadust. Taotlus esitatakse ühe kuu jooksul alates poolele teatise kättetoimetamisest kirjaliku menetluse lõpetamise kohta. President võib seda tähtaega pikendada.”

Artikkel 2

Käesolevad kodukorra muudatused, mis on autentsed kõigis kodukorra artikli 35 lõikes 1 nimetatud keeltes, avaldatakse Euroopa Liidu Teatajas ning need jõustuvad nende avaldamisele järgneva teise kuu esimesel päeval.